朝雞贈王樂道
作者：司馬光
朝代：宋

paragraphs: 小雞距短雙翅垂，廣場勇鬬無所施。
清曉長鳴獨先衆，朝者恃此能知時。
星河滿天月光白，東望扶桑悄無色。
一聲高舉耳目醒，四遠羣陰俱辟易。
陋巷人疏煙火稀，永夜沈沈鐘鼓微。
聞之徐起就盥櫛，顛倒不復憂裳衣。
君家迥居北城曲，阿閣嶕嶢日鳴玉。
蕭蕭風雨得司晨，不使無功啄君粟。